Obvestilo Komisije v zvezi z uporabo Regionalne konvencije o pan-evro-mediteranskih preferencialnih pravilih o poreklu ali protokolov o pravilih o poreklu, ki določajo diagonalno kumulacijo med pogodbenicami k tej konvenciji

Obveščamo vas, da je bilo dne 22. 2. 2024 v Uradnem listu EU C, [C/2024/1623](https://eur-lex.europa.eu/legal-content/SL/TXT/?uri=OJ:C_202401623), objavljeno novo obvestilo Komisije v zvezi z uporabo Regionalne konvencije o pan-evro-mediteranskih preferencialnih pravilih o poreklu ali protokolov o pravilih o poreklu (v nadaljnjem besedilu: konvencija[[1]](#footnote-1)), ki določajo diagonalno kumulacijo med pogodbenicami k tej konvenciji. To obvestilo Komisije nadomešča obvestilo 2021/C 418/12, ki je bilo dne 15. 10. 2021 objavljeno v [Uradnem listu EU C 418](https://eur-lex.europa.eu/legal-content/SL/TXT/?uri=uriserv%3AOJ.C_.2021.418.01.0024.01.SLV&toc=OJ%3AC%3A2021%3A418%3ATOC).

Obvestilo Komisije vsebuje 3 razpredelnice, in sicer: razpredelnico 1 (Poenostavljen pregled možnosti diagonalne kumulacije v pan-evro-mediteranskem območju na dan 6. julija 2023), razpredelnico 2 (Začetek uporabe pravil o poreklu, ki določajo diagonalno kumulacijo v pan-evro-mediteranskem območju) ter razpredelnico 3 (Začetek uporabe protokolov o pravilih o poreklu, ki določajo diagonalno kumulacijo med EU, Albanijo, Bosno in Hercegovino, Črno goro, Kosovom, Severno Makedonijo, Srbijo ter Turčijo). Razpredelnici 1 in 2 vključujeta EU, države EFTE, Ferske otoke, države, vključene v barcelonski proces, Turčijo, države zahodnega Balkana in države vzhodnega partnerstva (Moldavijo, Gruzijo in Ukrajino), razpredelnica 3 pa države, ki pripadajo sistemu SAP kumulacije.

Še vedno velja, da nam razpredelnica 1 da zgolj informacijo, ali se kumulacija lahko uporabi – če je možna kumulacija, se v razpredelnici nahaja »X«, če se kumulacija ne more uporabiti, je polje prazno. Pri diagonalni kumulaciji, v kateri sodelujejo tri partnerice (A, B in C), je diagonalna kumulacija možna le, če se v poljih, ki se nanašajo na A-B, B-C in A-C, nahaja »X«. Vendar pa obstaja nekaj izjem pri diagonalni kumulaciji. Zaradi izjem pri diagonalni kumulaciji s Turčijo, ki jih je treba upoštevati, se v razpredelnici 1 poleg oznak »X« nahajata še opombi (¹) in (²) ali oznake (\*), in sicer: med EU in Turčijo je poleg oznake »X« navedena še opomba (¹), besedilo te opombe pa je enako opombi (¹) iz razpredelnice 2, s to razliko, da je pri besedilu opombe (¹), ki velja za razpredelnico 1, dodano, da se kumulacija ne uporablja z Moldavijo in Gruzijo; v primeru držav zahodnega Balkana in Turčije se v razpredelnici 1 poleg oznak »X« nahajajo še oznake (\*) oziroma samo oznaka (\*) brez oznake »X«; med Turčijo in Gruzijo pa se v razpredelnici 1 poleg oznake »X« nahaja še opomba (²).

Med EU in Turčijo se v razpredelnici 1 nahaja poleg oznake »X še opomba (¹). To pomeni, da je v okviru starega sistema PEM kumulacije možna kumulacija z vsemi izdelki s poreklom iz Turčije in ne samo z izdelki, ki so predmet carinske unije EU-Turčija. V vseh ostalih primerih se uporablja kumulacija le za izdelke, ki so predmet carinske unije EU-Turčija. Diagonalna kumulacija med EU, Turčijo in Moldavijo je enako kot v primeru diagonalne kumulacije med EU, TR in državami zahodnega Balkana omejena na izdelke, ki so predmet carinske unije EU-Turčija. Primeri: diagonalna kumulacija med TR-EU-MD je možna samo z izdelki, ki so predmet carinske unije EU-Turčija. Možna pa je diagonalna kumulacija z vsemi izdelki med TR-EU-CH.

V poljih razpredelnice 1 se med Turčijo in Kosovom nahaja samo (\*), ki uporabnika napoti na razpredelnico 3, v kateri se nahajajo države, ki pripadajo sistemu SAP kumulacije, kar v praksi pomeni, da je možna diagonalna kumulacija samo z izdelki, ki jih zajema carinska unija EU-Turčija.

Med Turčijo in državami zahodnega Balkana, z izjemo Kosova, se poleg oznak »X« v razpredelnici 1 nahajajo še oznake (\*), kar pomeni, da so se v trgovini med Turčijo in državami zahodnega Balkana, z izjemo Kosova, že pričela uporabljati pravila iz konvencije, oznaka (\*) pa se sklicuje na razpredelnico 3, kar pomeni, da je v primeru, ko so v diagonalno kumulacijo vključene Turčija, države zahodnega Balkana in/ali EU, možna kumulacija samo z izdelki, ki so predmet carinske unije EU-Turčija. Primeri: diagonalna kumulacija med TR-EU-AL, TR-EU-BA in med TR-EU-ME je možna samo z izdelki, ki so predmet carinske unije EU-Turčija. Možna pa je diagonalna kumulacija z vsemi turškimi izdelki med TR-AL-MD, TR-BA-MD ter med TR-ME-MD. Možna je tudi diagonalna kumulacija med EU-AL-MD, EU-BA-MD in med EU-ME-MD.

Med Turčijo in Gruzijo se v razpredelnici 1 poleg oznake »X« nahaja še opomba (2). Navedena opomba se nanaša na izdelke iz poglavij 1 do 24 HS in izdelke iz Priloge 1 k Sporazumu o prosti trgovini med Republiko Turčijo in Gruzijo. Za izdelke iz poglavij 1 do 24 HS in izdelke iz Priloge 1 k Sporazumu o prosti trgovini med Republiko Turčijo in Gruzijo se lahko uporablja kumulacija porekla le, če so s poreklom iz Turčije ali Gruzije oziroma kumulacija med Turčijo in Gruzijo ni možna, če ti izdelki niso s poreklom iz Turčije ali Gruzije. To konkretno pomeni, da v trgovini med Turčijo in Gruzijo ni možna diagonalna kumulacija za izdelke iz poglavij 1 do 24 HS in izdelke iz Priloge 1 k Sporazumu o prosti trgovini med Republiko Turčijo in Gruzijo, ampak je za te izdelke možna izključno bilateralna kumulacija.

V okviru sistema SAP kumulacije (razpredelnica 3 obvestila) je možna diagonalna kumulacija z izdelki, ki jih zajema carinska unije EU-Turčija, med vsemi državami, navedenimi v tej razpredelnici.

Razlika med novim in predhodnim obvestilom Komisije je v razpredelnicah 1 in 2, ki se nanašata na diagonalno kumulacijo v pan-evro-mediteranskem območju. V razpredelnico 1 so med Ukrajino in Severno Makedonijo ter med Ukrajino in Republiko Moldavijo dodane oznake »X«; v razpredelnico 2 so med EU in Jordanijo, med Ukrajino in Severno Makedonijo ter med Ukrajino in Republiko Moldavijo dodani različni datumi, pred katerimi se nahaja »(C)«, kar pomeni, da se je med EU in Jordanijo, med Ukrajino in Severno Makedonijo ter med Ukrajino in Republiko Moldavijo začela uporabljati diagonalna kumulacija na podlagi člena 3 Dodatka 1 h konvenciji (kumulacija porekla). Iz razpredelnic 1 in 2 so razvidne naslednje novosti:

* pravila iz konvencije so se 1. 9. 2021 pričela uporabljati v trgovini med EU in Jordanijo;
* pravila iz konvencije so se dne 6. 7. 2023 pričela uporabljati v trgovini med Ukrajino in Severno Makedonijo, dne 24. 5. 2023 pa med Ukrajino in Republiko Moldavijo. Ta novost pomeni, da je od 6.7.2023 dalje možna diagonalna kumulacija med EU, Severno Makedonijo in Ukrajino ter da je od 24.5.2023 dalje možna diagonalna kumulacija med EU, Republiko Moldavijo in Ukrajino.

Treba je poudariti, da v okviru SAP + kumulacije, ki bi omogočila diagonalno kumulacijo med EU, državami SAP, državami EFTA in vsemi izdelki iz Turčije, diagonalna kumulacija še vedno ni mogoča z vsemi izdelki iz Turčije (kumulacija je možna samo z blagom, ki ga zajema carinska unija EU-Turčija na ravni EU-države SAP-Turčija) in Kosovom (ker Kosovo in države EFTE nimajo sklenjenega sporazuma).

Za dokazovanje porekla blaga se v obstoječi SAP kumulaciji in novi SAP+ kumulaciji uporabljajo standardna dokazila o poreklu (potrdilo o gibanju blaga EUR.1, izjava o poreklu) na osnovi prehodnih določb sklepov o nadomestitvi sedanjih protokolov s pravili iz konvencije, ki določajo, da kadar kumulacija vključuje le države EFTE, Ferske otoke, EU, Turčijo in udeleženke v stabilizacijsko-pridružitvenem procesu, je lahko dokazilo o poreklu potrdilo o gibanju blaga EUR.1 ali izjava o poreklu.

1. [Uradni list EU L 54](https://eur-lex.europa.eu/legal-content/SL/TXT/?uri=OJ%3AL%3A2013%3A054%3ATOC), z dne 26. 2. 2013, str. 4. [↑](#footnote-ref-1)